Любоў — неабходны элемент у майстэрстве дакарання, але нам патрэбныя яшчэ мудрасць і мужнасць. Мудрасць, каб ведаць, як дастукацца да брата. Важна не тое, каб мы маглі выгаварыцца, накрычаць на яго, каб нам палягчэла, а каб ён мог прыняць наша дакаранне. Можна прымусіць чалавека паводзіць сябе так ці інакш, але нельга прымусіць яго прыняць нейкую пазіцыю. Навяртанне — гэта прастора асабістай свабоды, і адзінае, што можна зрабіць для яго — гэта заахвоціць чалавека, папрасіць. Неабходна пагадзіцца з тым фактам, што мы бяссільныя перад свабодаю іншага чалавека. Можна дакараць брата, але ён можа прымаць або не прымаць гэтае дакаранне.